[pic] | COMISIA EUROPEANĂ |

Bruxelles, 29.7.2010

COM(2010)399 final

RAPORT AL COMISIEI CĂTRE CONSILIU

privind punerea în aplicare de către Regatul Suediei a măsurilor necesare pentru a garanta faptul că tutunul pentru uz oral nu este introdus pe piață în alte state membre

RAPORT AL COMISIEI CĂTRE CONSILIU

privind punerea în aplicare de către Regatul Suediei a măsurilor necesare pentru a garanta faptul că tutunul pentru uz oral nu este introdus pe piață în alte state membre

INTRODUCERE

Articolul 8 din directiva privind produsele din tutun (2001/37/CE) interzice introducerea pe piață a tutunului pentru uz oral. Interdicția a fost instituită, inițial, prin prima directivă privind produsele din tutun (Directiva 89/622/CEE, astfel cum a fost modificată prin Directiva 92/41/CEE).

Suedia a obținut o derogare în Tratatul său de aderare.

„Interdicția prevăzută la articolul 8a din Directiva 89/622/CEE, astfel cum a fost modificată de Directiva 92/41/CEE, referitoare la introducerea pe piață a produsului definit la articolul 2 alineatul (4) din Directiva 89/622/CEE, astfel cum a fost modificată prin Directiva 92/41/CEE, nu se aplică în Suedia și Norvegia, cu excepția interdicției de a introduce pe piață produsul respectiv sub o formă care să fie asemănătoare unui produs alimentar.”[1]

Derogarea respectivă s-a acordat cu condiția ca Suedia să adopte toate măsurile necesare în vederea garantării faptului că produsul menționat la litera (a) nu este introdus pe piață în statele membre în care se aplică în totalitate Directivele 89/622/CEE și 92/41/CEE[2].

Tratatul de aderare prevedea, de asemenea, obligația Comisiei de a monitoriza punerea în aplicare efectivă a măsurilor respective și de a raporta Consiliului[3].

La 10 noiembrie 2009, Comisia a trimis următoarea cerere de informații către toate statele membre prin intermediul Comitetului de reglementare instituit în temeiul directivei privind produsele din tutun:

- în ce măsură se consumă sau se comercializează tutun snus în statul dumneavoastră membru (prevalența consumului în rândul adulților/adolescenților, vânzări prin internet, importuri efectuate de pasageri, contrabandă) ?

- ce măsuri a adoptat statul dumneavoastră membru (în afara interdicției de comercializare) pentru a împiedica pătrunderea pe piață a tutunului snus ? În privința Suediei, această întrebare are scopul de a afla care sunt măsurile adoptate de această țară pentru a garanta faptul că tutunul snus produs în Suedia nu este introdus pe piața altor state membre.

În total, 23 de state membre au răspuns la această cerere de informații.

COMERCIALIZAREA TUTUNULUI SNUS

Suedia

Drept răspuns la întrebarea adresată de Comisie referitoare la comercializarea tutunului snus , Suedia a precizat că orice tip de vânzare, inclusiv prin internet, a acestui produs către un alt stat membru este ilegală în temeiul legislației suedeze. Dispoziția juridică relevantă în acest sens figurează la secțiunea 14 din Legea națională privind tutunul (1993:581).

Cu toate acestea, interdicția în cauză nu vizează vânzarea de produse din tutun sau mesajele comerciale de la punctele se vânzare a produselor din tutun. Cu toate acestea, nu este permis ca astfel de mesaje comerciale de la punctele de vânzare a tutunului să fie agresive sau proactive sau să încurajeze utilizarea tutunului.

În plus, Agenția suedeză pentru protecția consumatorului a emis orientări generale privind comercializarea către consumatori a produselor din tutun (KOVFS 2009:7). Aceste orientări generale se referă la dispozițiile privind comercializarea prevăzute în legea privind produsele din tutun și în legea privind practicile de comercializare și au drept scop de a spori gradul de respectare a reglementărilor privind vânzarea tutunului către consumatori.

Alte state membre

Statele membre au raportat că tutunul snus nu este introdus pe piața aflată sub jurisdicția acestora. Cu toate acestea, este posibil ca tutunul snus să fie introdus în țară de pasageri. Cu excepția Finlandei, nu există date referitoare la cantitățile de tutun snus importate de pasageri. Finlanda a raportat că numărul pasagerilor care au călătorit între Finlanda și Suedia și care au importat tutun snus s-a dublat între 2005 și 2007.

În general, contrabanda nu este considerată drept o problemă.

Cu toate acestea, multe state membre au precizat că tutunul snus se comercializează prin internet iar controlul, în acest caz, este greu de efectuat.

Prevalența consumului de tutun snus în statele membre fie este nesemnificativă, fie nu există date. Cu toate acestea, în Finlanda aproximativ 5% dintre bărbați și 2% dintre femei consumă tutun snus . Aproximativ 40% dintre tinerii în vârstă de 18 ani din Finlanda au încercat tutunul snus și 10% dintre aceștia îl consumă în mod regulat.

Finlanda a declarat că cifrele au crescut în ultimii ani datorită comercializării tutunului snus către pasagerii care călătoresc între Finlanda și Suedia. Acest consum rezultă din importurile private din străinătate (în special din Suedia), vânzări prin internet (în special din Suedia) sau vânzări de tutun snus de contrabandă de pe piața neagră. Sancțiunile aplicate demonstrează faptul că importurile și vânzările ilegale sunt frecvente și sunt organizate la nivel național. Autoritățile vamale finlandeze efectuează adesea anchete penale în cooperare cu omologii lor suedezi.

Datorită faptului că importul și vânzarea de tutun snus sunt interzise în Finlanda, nu există cifre oficiale referitoare la consum. Cu toate acestea, conform statisticilor, numărul importurilor private legale de tutun snus din Suedia a crescut în mod continuu din anul 2005[4].

În Suedia, 19% dintre bărbați și 4% dintre femei consumă zilnic tutun snus .

Slovenia a raportat că în 2006 a fost amendată o persoană pentru comercializarea de tutun snus .

Slovenia și Danemarca raportează cu privire la alte produse din tutun fără ardere de pe piețele lor.

MĂSURI DE PREVENIRE

Suedia

Ca urmare a angajamentului Suediei din Tratatul său de aderare, în Suedia s-a introdus o ordonanță prin care se interzic exporturile de tutun snus (1994:1266). Ordonanța a intrat în vigoare la 1 ianuarie 1995. Secțiunea 1, primul alineat din ordonanță prevede că tutunul snus nu poate fi exportat către nicio altă țară din Uniunea Europeană. În temeiul secțiunii 1 alineatul al doilea, interdicția nu se aplică produselor care sunt transportate de călători și sunt destinate consumului personal sau sunt cadouri destinate consumului personal. Prin urmare, achiziționarea de tutun snus destinat consumului personal sau pentru a fi oferit drept cadou nu face obiectul acestei interdicții în călătoriile dinspre Suedia.

Exportul de tutun snus către alte state membre este o infracțiune pasibilă de pedeapsă în temeiul legislației suedeze. Sancțiunile pentru infracțiuni împotriva ordonanței menționate anterior sunt prevăzute în legea privind sancțiunile aplicabile pentru contrabandă (2000:1225). Secțiunea 3 prevede că o persoană care transferă în mod intenționat bunuri în afara țării în pofida unei interdicții instituite în mod special în acest sens (mai precis, ordonanța privind interzicerea exportului de tutun snus ) se face vinovată de contrabandă. Sancțiunea actuală pentru contrabanda cu tutun snus , de exemplu, este o amendă sau o pedeapsă cu închisoarea de până la doi ani (secțiunea 3).

În cazul în care instanța consideră că infracțiunea este gravă, sentința este închisoarea între cel puțin șase luni și cel mult șase ani (secțiunea 5). Sancțiunile minore se pedepsesc cu amendă (secțiunea 4). În cazul în care nu se poate determina caracterul intenționat al infracțiunii, inculpatul poate fi amendat sau pedepsit cu închisoarea până la doi ani pentru exportare ilegală (secțiunea 7). Bunurile care au făcut obiectul unei sancțiuni în temeiul legii privind sancțiunile aplicabile pentru contrabandă sau valoarea bunurilor respective pot fi confiscate, cu excepția cazului în care confiscarea ar fi abuzivă în mod evident (secțiunea 16).

Prin urmare, legislația suedeză prevede că toate exporturile de tutun snus din Suedia către un alt stat membru sunt ilegale și pasibile de pedeapsă, cu excepția bunurilor care sunt destinate consumului personal al călătorilor sau sunt cadouri destinate consumului personal. Astfel, este ilegală, de asemenea, exportarea de tutun snus prin vânzarea la distanță, inclusiv prin internet, atunci când cumpărătorul se află într-un alt stat membru. Tutunul snus poate fi transportat din Suedia către un alt stat membru numai dacă o persoană care călătorește transfrontalier aduce cu sine tutun snus pentru consumul personal sau pentru a fi oferit drept cadou destinat consumului personal.

În plus, s-a putut stabili că autoritățile suedeze aplică legislația în practică[5]. Unele autorități suedeze, inclusiv instanțele judecătorești, adoptă măsuri împotriva persoanelor care vând tutun snus către alte state membre. Prin urmare, în Suedia s-au confiscat cantități din ce în ce mai mari de tutun snus , după cum urmează:

- 2006 156 kg

- 2007 323 kg

- 2008 474 kg

- 2009 (până în luna octombrie) 641 kg

Alte state membre

Marea majoritate a statelor membre au raportat că nu au adoptat măsuri în afara interdicției referitoare la tutunul snus . Unele state membre au precizat că au interzis vânzarea prin internet de produse din tutun.

În acest sens, Finlanda constituie o excepție. Datorită unui flux considerabil de importuri de tutun snus din Suedia către utilizatori privați și piața neagră, guvernul finlandez a decis să adopte măsuri mai stricte.

Finlanda a raportat că următoarele măsuri sunt în curs de a fi discutate în parlament:

- importurile private de tutun snus pentru consumul personal se vor restricționa la 30 de cutii mici pe călătorie

- comenzile private de tutun snus prin internet vor fi pasibile cu sancțiuni penale

- vânzarea privată de tutun snus (de exemplu, către un prieten) va fi pasibilă cu sancțiuni penale.

CONCLUZII

Pentru a pune în aplicare obligațiile care îi revin în temeiul Tratatului de aderare, Suedia a acordat caracterul de sancțiune penală exportului comercial de tutun snus și aplică sancțiuni stricte. Exportul de tutun snus este permis numai pentru consumul personal al călătorilor sau drept cadou destinat consumului personal. Vânzarea la distanță de tutun snus este ilegală în temeiul legislației suedeze, inclusiv vânzarea prin internet, atunci când cumpărătorul se află într-un alt stat membru.

Niciun alt stat membru nu a raportat informații care să indice faptul că tutunul snus ar fi introdus pe piața sa cu scopul de a fi comercializat. Cu toate acestea, importurile de către pasageri sunt frecvente și se pare că tutunul snus este disponibil prin internet în întreaga Uniune Europeană. Nu există date privind măsura în care persoanele care comercializează tutun snus prin internet ar acționa de pe teritoriul Suediei.

Finlanda intenționează să adopte măsuri preventive suplimentare precum restricțiile privind importurile de tutun snus de către pasageri. Alte state membre nu au raportat nicio altă măsură în afara interdicției de comercializare.

[1] Document al Consiliului referitor la condițiile de aderare a Regatului Norvegiei, Republicii Austria, Republicii Finlanda și Regatului Suediei și modificările tratatelor pe baza cărora s-a fondat Uniunea Europeană, ANEXA XV - listă prevăzută la articolul 151 din Actul de aderare - X. DIVERSE, litera (a).

[2] Ibid., litera (b).

[3] Ibid., literele (c) și (d).

[4] Raport privind tutunul snus, publicat de Centrul de control al produselor pentru asistență socială și sănătate (referință: Nuuskaraportti, Sosiaali- ja terveydenhuollon tuotevalvontakeskus, 2008).

[5] Ordonanța privind interzicerea exportului de tutun snus (1994:1266) și legea privind sancțiunile aplicabile pentru contrabandă (2000:1225).